  Мария Векшина Мария Векшина «Пойте со мною деревни, пойте большие города» крезьгуро проект улсын асьме доры вуизы Россиысь пӧртэм коллективъёс: Самараысь «Калина» калык ансамбль, Москваысь «СМА-Родина» трио, асьме Вавож ёросысь «ВАЛАН» ансамбль. Озьы та коллективъёс котыртӥзы быдэс Удмуртиез, вуылӥзы Чайковские. Концертъёсы огъя 3 сюрслэсь уно учкисьёс люкаськизы. - «Хлеб-соль» фестиваль, «Женщине, которая цветет» концертъёсамы ӧтчамы Россиысь калык кырӟанъёсты быдэсъясь коллективъёсты — паймимы, макем соос, огласянь, огшорыесь, быгатӥсесь, мыло-кыдоесь, мукет ласянь, калыклы матынэсь, — вера концертъёсты радъясь Роман Дементьев. - Соос сцена вылэ гинэ пото — учкисьёс ымзэс усьтыса кылзӥсько ни верам кылъёссэс, кырӟамзэс. Коллективъёс но куспазы туж зол эшъяськизы. Соку малпан кылдӥз — Анайлы сӥзем нунал азьын шаерамы калык кырӟанлы сӥзем тур радъяно. Проектлэн кивалтӥсез Лариса Гильфанова шуиз: «Проект гожтоно!» Вормим. Концертъёс туж шулдыр но шуныт ортчизы - котькуд зал артистъёслы султыса чабиз, тау кылъёс вераз! Табере та концертъёсмес арлы быдэ отчытъяны тыршомы. – Али гинэ Удмуртиысь бертӥмы, – вера «СМА-Родина» ансамбльысь кырӟась Мария Арсланова. – Паймонмы али но ӧз ортчы на: Удмуртия сюлме кылёз инкуазеныз, бадӟым сюлмо калыкеныз, куно пумитаны быгатэменыз. Кырӟатозямы таӵе кузь гастрольёсмы ӧй вал на. Но чик но ӧм жаде, мукет кырӟасьёсын вераськыса, трос кужым но мылкыд басьтӥм. Али улон сыӵе: концертъёс учкиськомы телевизорысь, ог-огенымы вераськиськомы интернетын, нош кыӵе кулэ улэп пумиськонъёс! Проектэ пыриськыса, ми тае эшшо но золгес валамы. Пӧртэм коллективъёслэн творчествозы сярысь тодӥмы, нош «Валан» ансамблен люкиськонтэм эшъёс кадь луимы, соос милемыз удмурт кырӟанъёслы дышетӥзы, вераськимы, «Аналтӥд тон монэ туганэ» удмурт гурез ӵошен гужем «Хлеб-соль» фестиваль дыръя кырӟаломы шуыса. «Валан» ансамбльлэн но та нырысетӥ кузь гастрольёсыз вал – шуо, ми мукет дунне вуылӥмы кадь. – Та проект вань коллективъёсты туж зол огазеяз - одӥг семья кадь луимы, – верало «Валан» ансамбльысь кырӟасьёс. – Ми удмурт сямен кырӟаськомы, нош мукет коллективъёс сцена сьӧрын сыло но «яратӥсько, яратӥсько…» шуыса сьӧрамы нёжто. Нош попурримес лэзьыкумы, огез кырӟась концертлы быдэ бӧрдӥз. Гуръёсмы сокем зол сюлмаз пыриллям. Ми паймимы коллективъёслэн ужамзылы – тодмо калык кырӟанэз соос, вань сюлэмзэс поныса, быдэсто, озьы кырӟан мукет сямен усьтӥське, учкисьлэн сюлмаз мургес пыре. Ми соослэсь дышетскимы, кызьы учкисен вераськоно, кызьы астэ сцена вылын возёно. Кышкамы вал, кызьы меда удмурт калык кырӟанъёсты учкисьёс пумиталозы шуыса — соос ӟучъёсыз кадь сокем тодмоесь ӧвӧл, нош залын удмуртъёс но, ӟучъёс но пуко. Ӟучсэ но, удмуртсэ но гуръёсты котькытын огкадь шуныт пумитазы. Учкисьёс бордысь туж зол кужым лыктӥз. – Удмурт учкись милемыз гинэ возьмаса улӥз кадь, – бордазы итӥсько «СМА-Родина» коллективысь кырӟасьёс, – сцена вылэ потӥськомы гинэ, зал кичабонъёсын тырме ни. Ми ӧм кырӟалэ на ук! Та ансамбльёслы луыса калык кырӟан ӝӧк сьӧрын гинэ уг пукы, со бадӟым сцена вылэ потэ но паськыт вӧлме. «СМА-Родина» трио кылдӥз 7 ар талэсь азьло. Кырӟасьёс — Анна Скиба, Мария Арсланова но Ольга Масальская профессиональной кырӟасьёс, соос йылпумъямын Россиысь Гнесиных нимо музыкая академиез. Самараысь «Калина» ансамбль 20 ар ӵоже ни калыкысь потэм кырӟанъёсты вӧлмытэ. Гуръёсты бичаны гуртъёсы поталля, собере репертараз пыртэ. Вавож ёросысь «Валан» ансамбль — ёросазы вордскем кырӟанъёсты вӧлмытэ: кылбур гожтыны вазиське асьсэ ёросысьтызы ик кылбурчиослы, нош гурзэ асьсэос пӧрмыто. Концертъёс вискын лэчыт юанъёс но ӝутэмын вал – Можгалан, Шарканын, Кизнерын, Сарапулын ортчизы калык кырӟанлы сӥзем котырес ӝӧкъёс. Кызьы быдэстоно калык кырӟанъёсты? Кыӵе костюмъёс вуроно? Кызьы Интернетэз уже кутоно калыклы тодмо луон понна? Самараысь «Калина» ансамбльлэн кивалтӥсез Алексей Кондрашин возьматӥз, кызьы соос шудо калык инструментъёсын: жалейкаен, кугиклаосын, шуланъёсын, чипсонъёсын, арганэн. Алексей соосты ачиз лэсьтэ, вашкала крезьгурчиос сямен ик, материалъёсты инкуазьысь кутэ: пудо-животлэсь сюръёссэ, пуштӥрлыксэ, кузэ, турын-куарез, пӧртэм писпуосты но мукет. Калинаос кырӟан висказы учкисьёсты но та инструментъёсын тодмато, возьмато, кызьы соос чузъясько. Вашкала дырысен адями вамышъя кырӟанэн ӵош: со кырӟа ужакуз но, сюлэмшугъяськыкуз но, шумпотыкуз но. Уго кырӟан бурдъятэ но, йӧнатэ но. Озьы концертъёс дыръя залын бӧрдӥсьёсыз но, эктӥсьёсыз но вал. Концерт бере, ми чылкытатскимы кадь, мылкыдзэс верало учкисьёс. Проект радъяськиз Лулчеберет удысысь инициативаосъя Президентлэн фондэзлэн но шаерысьтмы культурая министерстволэн юрттэмзыя.  